Bestyrelsens beretning 2018/2019

**Den 01.03.2019 var vi 1044 medlemmer af DSOG**

**Bestyrelsens sammensætning 2018-2019**

Hanne Brix Westergaard, formand
Annemette Wildfang Lykkebo, næstformand
Pia Ertberg, **organisatorisk sekretær**
Vibeke Kramer Lysdal**, kasserer**
Lars Henning Pedersen, **videnskabelig sekretær**
Ida Jepsen, uddannelsessøgende
Morten Hedegaard, praktiserende speciallæge

**Følgende har været associerede medlemmer af bestyrelsen:**

Fjóla Jónsdottir, formand for FYGO
Jeannet Lauenborg, formand for Undervisningsudvalget
Julie E. Hartnack Tharin, formand for Efteruddannelsesudvalget
Frank H. Pedersen, formand for DFKO
Malou Barbosa, webmaster

Bestyrelsen har siden sidste generalforsamling afholdt 11 bestyrelsesmøder, heraf ét internatmøde og 2 møder på henholdsvis NFOG- og FIGO-kongressen.

**Bestyrelsens fokusområder i det forgangne år**

DSOGs bestyrelse har i det forgangne år haft fokus på forankring og styrkelse af organisationen på alle niveauer. De enkelte emner gennemgås nedenfor.

* Styrkelse af fagligheden gennem DSOGs gynækologiske og obstetriske guidelinegrupper
* Styrkelse af uddannelse gennem den nu færdigarbejdede model for Subspecialiseringen for speciallæger, samt fortsat arbejde i DSOGs Undervisnings- og Efteruddannelsesudvalg.
* At vi har været synlige i de officielle miljøer som tager beslutninger som hidrører vores speciale.
* At vi har været synlige i de offentlige debatter som hidrører specialet
* At styrke et samlet professorkollegium og ”Forskningskonsortium”
* At vi internationalt har bidraget til det fælles nordiske samarbejde i NFOG og et stærkere og mere demokratisk FIGO
* At vi støtter arbejdet i gruppen af Ledende overlæger i Gynækologi og Obstetrik (LOGO) og Forum for Ledende overlæger og Chefjordemødre (FLOC).

**DSOG ude i verden**

**NFOG**

Der er i den forgangne periode afholdt 4 bestyrelsesmøder i NFOG, hvortil DSOG`s formand har deltaget, som født medlem. Desuden har der været en meget flot NFOG-kongres i Odense i juni 2018.

Siden 2016 har NFOG`s formand været Karen Reinhold Wøjdemann fra Bornholm. Karen fratræder sin formandspost på den kommende Generalforsamling i Stockholm d. 26. april. DSOG vil gerne takke Karen for hendes vedholdne iver for at sikre et tæt nordisk samarbejde med et stærkt videnskabeligt fokus gennem vores fælles tidsskrift AOGS, samt for at udvikle samarbejdet til også at omfatte en fælles-nordisk lærebog.
Karen har tillige gennem et stærkt nordisk samarbejde sikret et tydeligt aftryk på FIGO-kongressen i Rio oktober 2018, hvor nye medlemmer af FIGOs øverste lag skulle udpeges. Efter en fælles nordisk indstilling blev gynækolog Kristina Gemzell Danielsson, Sverige valgt som medlem af FIGOs Executive Board.
Tusinde tak Karen!

I det forgangne år har vi i NFOG diskuteret udfordringerne med vores tidsskrift AOGS, som vi ejer og som genererer et stort overskud. Flere tidsskrifter går over til Open-acces, dette arbejdes der også på med AOGS.
AOGS har en stigende impact factor på nu 2,65, med flere danske editors, som laver et stort stykke arbejde. Tak for det!

Bestyrelsen vil også gerne takke Niels Uldbjerg, som er NFOGs Guideline Committee Chairman. Niels har gennem de sidste år været hovedansvarlig for det fælles-nordiske arbejde omkring udarbejdelsen af guidelines (<https://nfog.org/about-us/guidelines/>) samt ikke mindst et vedholdende ønske om at lave en fællesnordisk elektronisk lærebog for medicinstuderende. Denne lærebog ser nu ud til at blive en realitet – TAK Niels!

På den kommende NFOG-generalforsamling har Danmark indstillet Kristina Renault, RH som ny kasserer i NFOGs bestyrelsen.

En meget flot og velbesøgt NFOG-kongres blev afholdt i Odense i juni sidste år. DSOG vil gerne takke kolleger i Odense og Region Syd men særligt kongressens præsident Bjarne Rønde for afholdelse af en fantastisk kongres. Kongressen havde et meget højt fagligt niveau og var socialt og organisatorisk utrolig velorganiseret. Der har været stor ros fra vores nordiske kolleger.
Ligeledes tak til alle danske kolleger som med forskellige indlæg og postere bidrog til det høje faglige niveau på kongressen.

I slutningen af april afholdes samtidigt med NFOGs generalforsamling NFOG`s Educational Course i Stockholm. Tak til Julie Tharin og de øvrige medlemmer af EFU som har bidraget til dette samarbejde.

**EBCOG**

I EBCOG er Danmark fortsat repræsenteret ved Charlotte Hasselholt Søgaard som repræsenterer DSOG, samt Alexander Laschke der repræsenterer DFKO.
Fremadrettet vil flere have mulighed for at besøge EBCOG kongresserne, idet NFOG har besluttet at flytte de Nordiske kongresser efter 2018, således at de Nordiske kongresser ikke kolliderer med EBCOG kongresserne.

EBCOG afholder kongres i Bergen d. 14.-16. maj 2020. DSOG vil derfor opfordre alle til at deltage i denne, indsende abstracts og sætte et nordisk præg på det fælleseuropæiske samarbejde i EBCOG. <http://195604-www.web.tornado-node.net/index.html>

**FIGO**

Medlemmer fra bestyrelsen var til FIGO-kongres i Rio i oktober og satte sammen med NFOGs formand Karen Wøjdemann og de Nordiske lande et kraftigt aftryk både på det faglige indhold samt de demokratiske processer på kongressen.
NFOG afholdte 2 meget velbesøgte sessioner ”How to promote womens health and prevent cancer with good screening strategies” og ”How to maintain a low caesarean sectio rate”. Desuden bidrog mange unge og ældre danske kolleger som inviterede speakere, med free-communication og postere. Tak til alle som bidrog med en høj faglighed og viste, at vi i Danmark har et højt videnskabeligt niveau.

På kongressen var der desuden valg til FIGO’s øverste ”råd”, herunder medlemmer til Executive Board, kommende præsident, vicepræsident, kasserer, organisatorisk sekretær, samt andre udvalg.
NFOG’s bestyrelse indstillede som ovenfor fortalt en svensk kollega til Executive Board. Derudover sikrede vi gennem en fælles nordisk strategi at FIGOs øverste top blev repræsenteret med flere kvinder, alle med en meget stærk demokratisk profil.
Ovenstående strategi blev orkestreret med stor støtte fra Anette Tønnes Petersen, RH. Anette var indtil oktober medlem af FIGOs Executive board og havde derigennem stor indsigt i FIGOs arbejde, samt de organisatoriske udfordringer der har været i de sidste perioder. Stor tak til Anette for at bidrage til arbejdet i FIGO, Anette har sammen med nordiske kolleger sikret et FIGO med et tydeligt demokratisk sigte, samt mange dygtige internationale kolleger i de højeste organer så som Executive Board, vicepresident ol.

**DSOGs MANGE ARBJEDSGRUPPER OG UDVALG**

**GUIDELINEARBJEDET**

Hjørnestenen i DSOG’s arbejde er fortsat vores stærke tradition for at lave evidensbaserede, tværnationale guidelines. Disse guidelines er medvirkende til den høje kvalitet og ensretning i dansk gynækologi og obstetrik.

I det forgangne år har både Hindsgavl og Sandbjergs styregrupper afviklet gynækologiske og obstetriske guidelinemøder med stor succes og et højt fagligt niveau. Repræsentanter fra bestyrelsen deltog i begge møder.

Meget af arbejdet med udarbejdelse af DSOG’s guidelines foregår for de deltagende medlemmer uden honorering. Flere medlemmer udfordres tillige af, at de ikke kan frikøbes af egen afdeling til deltagelse i disse arbejds- og guidelinemøder. DSOG skal derfor vedvarende arbejde for at vore medlemmer både kan få fri og betalt deltagelse til disse arbejds- og guidelinemøder.
DSOG er i fortsat dialog med både LOGO og det politiske system, idet den tiltagende dårlige økonomi ude i afdelingerne også smitter af på vore medlemmers mulighed for at deltage i div. DSOG-aktiviteter, herunder guidelinemøder.

DSOG’s model for guidelinearbejde er nu kommet udenlandske kolleger for ører og vækker stor beundring og respekt ude i verden.

Tak til alle guidelinegruppernes tovholdere. I laver et kæmpe arbejde for os alle, for afdelingerne og for at sikre den faglige kvalitet i DSOG. Tak til alle de menige medlemmer som bidrager til guidelinearbejdet, i fritid, over mange måneder og endelig en stor tak til styregrupperne for de obstetriske og gynækologiske guidelines.

**PROFESSORKOLLEGIET OG FORSKNINGSKONSORTIET**

Professorkollegiet har nu eksisteret i mere end 2 år og kollegerne herfra deltager aktivt i div. arbejde indenfor DSOG og er samtidigt med til at højne den faglige og organisatoriske kvalitet.

Professorkollegiet har taget initiativ til nedsættelse af ”Konsortium for multicenterstudier inden for gynækologi og obstetrik” og indbudt forskningsinteresserede til dette samarbejde. Vi glæder os over dette tiltag og ser frem til et fortsat løft af dansk obstetrisk og gynækologisk forskning.

**SUBSPECIALISERINGEN**

Gode mennesker i alle subspecialer under DSOG har over de sidste år bidraget til den proces, som nu gør at vi kan sætte skibet i vandet og tilbyde subspecialisering til unge speciallæger.
Modellen har været diskuteret med LOGO og derfra er der stor ros og håb om at subspecialiserings-modellen nu kan sættes i søen.

Gennem subspecialiseringen ønsker vi at højne kvaliteten af det arbejde vi tilbyder til patienterne og på længere sigt, sikrer udvikling og samarbejde på tværs af landet for de enkelte subspecialer. Desuden håber DSOG at man gennem denne model kan øge rekruttering til afdelinger, som måske er udfordret ifht placering eller størrelse.

En stor tak til alle de kolleger som har bidraget til dette store arbejde, men en særlig tak til EFUs formand Julie Hartnack Tharin, som har været tovholder og nu giver teten videre til medlemmerne og afdelingerne. TAK Julie!

**Speciallægepraksis**

DFKO’s repræsentanter i DSOGs bestyrelse spiller en aktiv rolle ifht. at sikre fokus på kvalitet og samarbejde på tværs af specialet både ifht speciallægepraksis men bestemt også ifht. arbejdet i hospitalsregi.

Gennem arbejdet i DSOGs Arbejdsgruppe for Subspecialisering har DFKOs repræsentant bidraget til en frugtbar proces, som kan komme nye speciallæger til gavn og sikre høj kvalitet for patienterne både i speciallægepraksis og hospitalsvæsenet.

Endelig påvirkes DSOG og DFKOs arbejde af de politiske vinde der rør sig, herunder snakken om Sundhedsreform og udflytning af opgaver til Sundhedscentre ol. Set i det lys har DFKO og DSOG masser af fælles arbejde at tage fat på i de kommende år.

**Adgang til og kvalitetssikring af sundhedsdata**

For bestyrelsen er korrekt kodning samt udvikling af nye relevante diagnose- og procedurekoder en vigtig del af forsknings- og kvalitetsarbejdet som er en af hjørnestene i DSOGs arbejde.

DSOG’s arbejdsgruppe for obstetrisk kvalitetssikring og nomenklatur har eksisteret i mange år ledet af Jens Langhoff-Roos, RH. Jens er nu gået på pension og har desuden valgt at videregive stafetten som tovholder for denne gruppe. DSOG vil gerne takke Jens Langhoff-Roos for en mangeårig ihærdig indsats for at sikre ensartet og korrekt obstetrisk kodning af diagnoser og procedure, samt hans vedvarende forsøg på via Sundhedsdatastyrelsen (SDS) at få nemmere adgang til obstetriske data.
Bestyrelsen har med hjælp fra arbejdsgruppen af flere omgange forsøgt at optimere adgangen til sundhedsdata via SDS. Der er afholdt en række møder med direktøren for SDS for at optimere denne proces og vi er blevet lovet en køreplan for det videre arbejde herunder forbedring af den nuværende database, men også udvikling i fællesskab med RKKP. Desværre er dette ikke sket. Derfor har DSOG sammen med Jordemoderforeningen og DSOGs obstetriske kodeudvalg bedt om et nyt møde i maj 2019. Vi håber her at kunne komme med en fremtidssikret model for adgang til obstetriske data.

Desuden vil vi gerne takke Charlotte Brix Andersson, Formand for Dansk Kvalitetsdatabase for Fødsler. Charlotte medvirker til udarbejdelsen af de årlige rapporter, hvor vi alle kan følge udviklingen indenfor relevante parametre på fødeområdet.

Der har tidligere været et gynækologisk kodeudvalg, men gennem de sidste år er arbejdet med optimering af gynækologiske koder båret af enkeltpersoner. Tak til Jan Blaakær og Lene Lundvall for dette arbejde, som de nu ønsker at videregive til andre interesserede. Derfor har bestyrelsen forsøgt at genetablere en gynækologisk kodegruppe efter samme model som den obstetriske arbejdsgruppe. Desværre er det endnu ikke lykkedes. Vi forsøger nu med hjælp fra Hindsgavl Styregruppe, Professorkollegiet og Ledende overlæger i Gynækologi og Obstetrik (LOGO) at samle interesserede gynækologer til dette arbejde.

**PODCASTS**

Der er nye spændende tiltag i DSOG for at sikre vidensdeling. Tak til FYGO og Ninna Ebdrup for de meget inspirerende podcasts som de har lagt ud til os alle.

**DSOGS INDFLYDELSE OG SAMRARBEJDSPARTNERE ANDRE STEDER**

**SUNDHEDSMINISTERIET, DANSKE REGIONER o.a.**

DSOG har i forlængelse af Regeringens udspil fra januar 2018 ”En god og sikker start på livet” deltaget i en række møder med Sundhedsministeriet (SUM) omkring etableringen af en elektronisk vandrejournal.
DSOG har store forhåbninger til at det nu endelig skal lykkes at etablere denne elektroniske platform og at den vil indeholde de muligheder som er nødvendig i et elektronisk medie med mange aktører. Flere kolleger har bidraget hertil men herfra en særlig tak til Olav B Petersen (AUH) og Jan Steener (OUH) for faglige indspark og god proces omkring dette nye tiltag.

DSOG’s formand og næstformand har været til møde i Danske Regioner (DR). Vi ønskede at diskutere, hvordan vi fortsat kan have fokus på de udfordringer der er i DSOG, herunder fastholdelse af fokus på de lovede tiltag på fødeområdet. Vi diskuterede vanskelighederne med rekruttering til specialet, specielt føtalmedicin, obstetrik og urogynækologi. Vi fastholdt, at DR skal sikre penge til fødeområdet og DR’s udspil ”Godt fra start. Fremtidens omsorg for de nye familier”, som blev offentliggjort i oktober 2018. Udspillet indeholder 16 punkter til forbedring af forholdene på fødeområdet. Imidlertid har vi endnu ikke set, at der er afsat penge til videreførelse af disse punkter og dermed støtte til en presset obstetrik. DSOG vil fortsat have fokus på dette.

I staten af marts var formandskabet for DSOG samt medlemmer fra DFKO til møde i DR med Stephanie Lose (V), Regionsrådsformand i DR og Ulla Astman (S), Regionsrådsformand Region Nordjylland. Også her løftede vi DSOG’s udfordringer ifht rekruttering og ikke mindst presset på fødeområdet. Derudover diskuterede vi fremtidens sundhedsvæsen og DSOG og DFKO’s muligheder for at påvirke dette.

Der er ingen tvivl om at vi gennem bestyrelsens aktive politik og kontakt til SUM, DR og mange politikere har fået taletid og genhør ifht. de problemer, som vores speciale står med. Der er desværre heller ingen tvivl om, at vi kun ved fortsat og vedvarende pres i de politiske systemer kan fastholde dette fokus – der er mange andre dagsordener i sundhedspolitikken, som hurtigt kommer til at fylde i det politiske system.

I Region Hovedstaden er det i 2018 besluttet at udvide med en ny gynækologisk-obstetrisk afdeling på Bispebjerg Hospital. Det har været en lang proces, hvor mange kolleger og Sundhedsfagligt Råd for både gyn-obs og pædiatri har frarådet dette. Til trods herfor er modellen nu vedtaget af Sundhedsudvalget i Region Hovedstaden. Vi venter nu spændt på, hvordan en sådan ny afdeling vil påvirke rekruttering og arbejdsforhold for DSOGs kolleger i Region Hovedstaden og Region Sjælland.

**STYRELSERNE (SUNDHEDSSTYRELSEN (SST), STYRELSEN for PATIENTSIKKERHED (SfPS))**

Flere af DSOG’s medlemmer har gennem en årrække bidraget til SSTs vigtige og omfangsrige arbejde med revision af ”Anbefalinger for svangreomsorgen”. Arbejdet er nu afsluttet og vi forventer, at det kommer i høring inden længe. Vi håber at alle med interesse vil gennemlæse og kommentere på dette vigtige dokument. Herfra en stor tak til alle de medlemmer som har bidraget.

Ligeledes har SST taget initiativ til et arbejde med at definere ”Organiseringen af fødeområdet”. Dette arbejde startede i foråret 2018 med et møde mellem Jordemoderforeningen og DSOG omkring evidensen for sikkerheden ved fødsel hjemme, på fødeklinikker uden hospitalstilknytning og på fødeafdelinger. Herefter har der været afholdt 3 møder med div. interessenter og SST har netop udsendt et forslag til ”Organiseringen af fødeområdet” i høring. DSOG vil gerne takke de kolleger, som har bidraget til dette konstruktive og vigtige arbejde.

I februar var DSOGs formandskab og formanden for Undervisningsudvalget Jeannet Lauenborg til møde med Henrik S. Jørgensen, SST’s Centerchef for Enhed for evidens, uddannelse og beredskab. Vi gav udtryk for en stor bekymring for mangel på speciallæger udi fremtiden, både på baggrund af medlemsskarens nuværende sammensætning og med udsigt til et øget pres på fødeområdet.

DSOG vil fortsat italesætte dette overfor SST, DR og sundhedspolitikerne.

DSOG blev i september gjort opmærksom på en ny indlægsseddel i den medicin der bruges til igangsættelse af fødsel (Angusta). I denne står nu, at medicinen skal gives under indlæggelse. Denne ændring ville medføre et uoverskueligt pres på vores fødeafdelinger, idet ambulant fødsel således ikke vil være muligt. Gennem et hurtigt arbejde med Jordemoderforeningen, medlemmer fra LOGO og flere obstetrikere fik vi udarbejdet en henvendelse til SST og SfPS. Herfra har vi siden modtaget en bekræftelse på, at vi kan fortsætte med igangsættelse udfra den nuværende procedure, herunder ambulant igangsættelse og at fødeområdets ansatte ikke overtræder patientsikkerheden ved at fortsætte denne procedure på vanlige vis. TAK til alle Jer som hurtigt agerede i denne akutte situation.

Endelig har medlemmer fra DSOG deltaget i SST’s arbejde med analyse og anbefaling af HPV-vaccination til drenge.

**JORDEMODERFORENINGEN OG FÆLLESUDVALGET**

DSOG`s fællesudvalg er etableret for år tilbage og har til formål at styrke samarbejdet og dialogen med Jordemoderforeningen. Udvalget er det stående udvalg, og faste medlemmer fra DSOG er Margrethe Møller (overlæge AAUH), Lone Hvidman (overlæge, AUH) og DSOG`s formand og næstformand

I årets løb har der været afholdt 2 møder. Her har vi diskuteret de mange fælles fokusområder, herunder det politiske fokus og div. tiltag fra både Sundhedsministeriet og Danske Regioner på fødeområdet; arbejdet i Sundhedsstyrelsen omkring revisionen af ”Anbefalinger for svangreomsorgen” og udspil til ”Organiseringen af fødeområdet”; de af Styrelsen for Patientsikkerhed igangsatte risikobaserede tilsyn på fødeområdet samt en række andre punkter.

Derudover har DSOG sammen med Jordemoderforeningen i september 2018 afholdt en fælles temadag ”Styrk den vaginale fødsel”. Temadagen blev arrangeret i forlængelse af en fælles studietur til Linköping, Sverige i 2016, hvor vi så hvorledes man i Linköping har formået at reducere sectiofrekvensen fra 20% til ca. 10% ved gennem div. tiltag at styrke den vaginale fødsel.
På temadagen deltog ca. 200 jordemødre og læger fra alle landets fødeafdelinger og vi hørte om mulige måder at styrke den vaginale fødsel og derved nedbringe sectiofrekvensen. Kolleger fra Linköping, Sverige samt Herning-Holstebro, Aabenraa, Roskilde og Hvidovre fremlagde deres strategier for at styrke den vaginale fødsel og efterfølgende var der en bred debat i mindre grupper.
DSOG håber med arrangementet at have inspireret flere afdelinger til at arbejde med modeller for at styrke den vaginale fødsel og derved nedbringe sectiofrekvensen i Danmark yderligere.

**LÆGEVIDENSKABELIGE SELSKABER (LVS)**

Gennem LVS modtager DSOG div. høringsforslag ifht. lovforslag, anbefalinger fra SST o.a. offentlige instanser. Vi har i det forgangne år bl.a. afgivet høringssvar om:

* Lov om ændring af Sundhedsloven, herunder lov om klage- og erstatningsadgang.
* Forespørgsel vedr. genomdata.
* Lovforslag om hymenal rekonstruktion.
* Høringssvar vedr. fødsler og kirurgisk assistance.
* Lovforslag om behandlerfarmaceuter og receptpligtig medicin.
* Urininkontinens
* FAQta-ark om hjemmefødsler
* Organiseringen af fødeområdet

LVS afholdt i januar Årsmøde og 100 års jubilæum med synlig deltagelse af flere af DSOGs medlemmer herunder flere som bidrog til dagens program.

**OG I PRESSEN OG ANDRE**

DSOG har været aktiv i den aktuelle debat i medierne, en debat som ikke altid er styret af DSOGs interesser. Vi har bl.a. udtalt os om:

* Regeringens lovforslag ”Konstruktion af hymen”
* Udfordringerne på fødeområdet ifht et stigende fødselstal og et deraf øget pres på fødeafdelingerne.
* Regeringens lovforslag om ret til 2 dages barsel
* Svar på kronik i Politiken og igangsættelse af fødsel pga svangerskabslængde.
* Kommentarer på div studier om p-piller og risiko for børnekræft, RCT om akupunktur og menopausesymptomer

Dansk Selskab for Almen Medicin (DSAM) har udarbejdet et FAQta-ark om hjemmefødsler. Dette FAQta-ark indeholder oplysninger om fordele og risici ved hjemmefødsler, som DSOG ikke kan stå inde for.
DSOG synes desuden, sammen med andre aktører indenfor fødeområdet, at DSAM skal afvente med at udmelde et sådan FAQta-ark, indtil SST har lavet en patientinformation om fordele og risici ved hjemmefødsler.
DSOGs bestyrelse havde i januar et møde med medlemmer fra DSAM. Vi afventer fortsat DSAM’s videre plan.

**Udpegninger/arbejdsgrupper**

Som vanligt er der sket udskiftninger og udpegninger i løbet af året. Bestyrelsen ønsker gennemsigtighed i udpegningen af medlemmer til diverse poster, hvorfor disse annonceres på hjemmesiden.
Nedenfor er nævnt de nyudpegede/indstillede medlemmer i det indeværende år:

Udpegede medlemmer:

* DBCGs Genetiske udvalg (oktober 2018): Zohreh Ketabi
* DSOGs Udvalg vedr. mødredød (januar 2019): Stine Leenskjold (AAUH), Lise Lotte Torvin Andersen (OUH), Rikke Bek Helmig (AUH), Marianne Johansen (RH), Christina Rørbye (Hvidovre)
* Associated editor AOGS (nov 2018): Lars H. Pedersen (AUH).

**Bestyrelsen og medlemmerne**

Som det fremgår, har vi haft et spændende og travlt år DSOG’s bestyrelse. Vi har været seriøse og vi har haft det sjovt. En stor tak herfra til bestyrelsens medlemmer for Jeres store engagement og fællesskab!
Det er skiftedag i DSOGs’s bestyrelse og vi skal derfor sige en særlig tak og farvel til:

* Vibeke Kramer Lysdal, DSOG’s kasserer som med stort overblik har sikret at alle medlemmers udlæg er blevet konteret og honoreret, samt at alle forenings møder er blevet afholdt uden det mindste slinger i valsen. Tak Vibeke.
* Julie Hartnack Tharin, formand for Efteruddannelsesudvalget og ikke mindst tovholder i det store og mangeårige arbejde med at få etableret DSOG’s model for subspecialiseringen. En forbedret efteruddannelse er nu en realitet og modellen skal ud og praktiseres i afdelingerne til gavn for vore patienter - tak Julie.
* Jeannet Lauenborg, formand for Undervisningsudvalget, som med fast hånd og stort overblik har styret de mange aktører, samt organiseret og sikret en fortsat revision af uddannelsesområdet. Jeannet har udvist et stort overskud og engagement i dette arbejde - Tak!
* Pia Ertberg, DSOG’s organisatorisk sekretær gennem mange år, som med sit store overblik og organisatoriske talent har holdt styr på alt og alle, inkl. DSOG’s mange medlemsmøder. Tak fordi du kender hver en fil og arbejdsgang i vores organisation og støtter formandskabet i stort og småt. Tusinde tak Pia.

Endelig skal der fra hele bestyrelsen lyde en meget stor tak til alle de DSOG’s medlemmer, som med stort og småt har bidraget til at få dette fantastiske selskab til at fremstå så velsmurt, fagligt og organisatorisk stærkt. Tak allesammen!

Så kære kolleger, der er brug for Jer alle og skulle I få lyst til at arbejde i DSOG’s maskinrum og tage del i den organisatoriske og politiske del af DSOG, så sig til – for her er godt at være!

**STRATEGI OG UDVIKLING FOR DET NÆSTE ÅR**

DSOG’s bestyrelse arbejder overordnet ud fra DSOG’s ”Visions- og strategipapir” <http://www.dsog.dk/visions-og-strategipapir/>.

Det er vigtigt, at vi i DSOG fastholder det momentum ifht. fødeområdet, som vi oplever både i Sundhedsministeriet, Styrelser og blandt politikerne. Sundhedsministeriet og Danske Regioner har hver især udpeget fokusområder indenfor fødeområdet. DSOG vil sikre at parterne holder deres løfter og at disse tiltag føres ud i livet, med medfølger ressourcer.

DSOG’s bestyrelse oplever at vores strategi med at udvikle skelettet og støttefunktionerne i specialet har båret frugt. Både i professorkollegiet og LOGO, samt FLOC er der repræsentanter fra DSOGs bestyrelse. Herved sikre vi en vedvarende erfaringsudveksling og fokus på relevante områder. Vi har tillige vigtige udvalg og arbejdsgrupper, som skal understøtte videreuddannelse og forskning og ser frem til at sætte subspecialiseringsmodellen i søen.

Over det kommende år skal vi arbejde med revisions af dimensioneringsplanen. Det er et meget vigtigt arbejde, idet vi de næste mange år er udfordret af en ændret speciallægesammensætning, samtidigt med et øget pres, ikke mindst på fødeområdet. DSOG vil i det kommende år undersøgelse af speciallægesammensætningen og udfordringerne i specialet. Vi håber selvfølgelig på, at man fra SST’s side vil øge antallet af uddannelsesstillinger til gynækologi og obstetrik.

På bestyrelsens vegne

Hanne Brix Westergaard

Formand